Úradný vestník L 116 , 22/04/2004 S. 0003 - 0004



Nariadenie Komisie (ES) č. 737/2004 z 21. apríla 2004, ktorým sa menia a dopĺňajú dodávateľské záväzky pre trstinový cukor, ktorý sa má dovážať podľa protokolu AKT a dohody s Indiou na dodávateľské obdobie 2003/2004 KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na nariadenie Rady (ES) č. 1260/2001 z 19. júna 2001 o spoločnom organizovaní trhu v sektore cukru [1], so zreteľom na nariadenie Komisie (ES) č. 1159/2003 z 30. júna 2003, ktorým sa stanovujú podrobné pravidlá na uplatňovanie dovozu trstinového cukru na základe určitých colných kvót a preferenčných dohôd pre hospodárske roky 2003/04, 2004/05 a 2005/06 a ktorým sa menia a dopĺňajú nariadenia (ES) č. 1464/95 a (ES) č. 779/96 [2], a najmä jeho článku 9 ods. 2, keďže: (1) nariadenie Komisie (ES) č. 443/2004 [3] ustanovilo dodávateľské záväzky pre trstinový cukor, ktorý sa má dovážať podľa protokolu AKT a dohody s Indiou na dodávateľské obdobie 2003/2004; (2) Spojené kráľovstvo predložilo žiadosť o prenos dodávateľských záväzkov medzi dodávateľskými obdobiami 2003/2004 a 2004/2005 pre Zimbabwe, aby sa opravila administratívna chyba, ktorá bola urobená pri kódovaní žiadostí o dovozné povolenie. Táto chyba vyústila do toho, že povolenia sa vydali na 6858,11 ton viac, ako bol stanovený dodávateľský záväzok pre Zimbabwe na dodávateľské obdobie 2003/2004; (3) nakoľko prenos 6858,11 ton z dodávateľského záväzku pre Zimbabwe na obdobie 2004/2005 do obdobia 2003/2004 nenaruší zásobovací systém uvedený v článku 39 nariadenia (ES) č. 1260/2001, dodávateľský záväzok ustanovený pre Zimbabwe na dodávateľské obdobie 2003/2004 by sa mal zmeniť; (4) opatrenia ustanovené v tomto nariadení sú v súlade so stanoviskom Riadiaceho výboru pre cukor, PRIJALA TOTO NARIADENIE: Článok 1 Dodávateľské záväzky pre dovoz produktov patriacich pod číselný znak KN 1701, vyjadrené ako ekvivalent bieleho cukru, pochádzajúce z krajín, ktoré sú súčasťou protokolu AKT a dohody s Indiou na dodávateľské obdobie 2003/204 pre každú vyvážajúcu krajinu, ako je to uvedené v prílohe k nariadeniu (ES) č. 443/2004 sa týmto menia tak, ako je to uvedené v prílohe k tomuto nariadeniu. Článok 2 Toto nariadenie nadobúda účinnosť dňom uverejnenia v Úradnom vestníku Európskej únie. Toto nariadenie je záväzné v celom rozsahu a je priamo uplatniteľné vo všetkých členských štátoch. V Bruseli 21. apríla 2004 Za Komisiu Franz Fischler člen Komisie [1] Ú. v. ES L 178, 30.6.2001, s. 1. Nariadenie naposledy zmenené a doplnené nariadením Komisie (ES) č. 39/2004 (Ú. v. EÚ L 6, 10.1.2004, s. 2). [2] Ú. v. EÚ L 162, 1.7.2003, s. 25. [3] Ú. v. EÚ L 72, 11.3.2004, s. 52. -------------------------------------------------- PRÍLOHA Dodávateľské záväzky pre dovoz preferenčného cukru, vyjadreného ako ekvivalent bieleho cukru, pochádzajúceho z krajín, ktoré sú stranami protokolu AKT a dohody s Indiou na dodávateľské obdobie 2003/2004 Signatárska krajina protokolu AKT/dohoda s Indiou | Dodávateľské záväzky 2003/2004 | Barbados | 50641,21 | Belize | 38977,79 | Kongo | 10186,10 | Pobrežie Slonoviny | 10186,10 | Fidži | 161123,25 | Guyana | 153799,11 | India | 10000,00 | Jamajka | 118695,13 | Keňa | 0,00 | Madagaskar | 18815,50 | Malawi | 20564,84 | Maurícius | 484278,72 | Uganda | 0,00 | Svätý Christopher a Nevis | 8804,51 | Surinam | 0,00 | Svahilsko | 111298,16 | Tanzánia | 10189,35 | Trinidad a Tobago | 42054,47 | Zambia | 0,00 | Zimbabwe | 36658,00 | Celkom | 1286272,24 | --------------------------------------------------